Virallinen lehti nro C 297 , 15/10/1999 s. 0078



KIRJALLINEN KYSYMYS E-3538/98 esittäjä(t): Pedro Marset Campos (GUE/NGL) komissiolle (25. marraskuuta 1998) Aihe: Kiinteän yhdyskuntajätteen käsittelylaitoksen sijoituspaikka Albudeitessä (Murcia, Espanja) Murcian alueen kiinteästä yhdyskuntajätteestä vastaavan konsortion johtokunta on antanut luvan sijoittaa tuleva kiinteän yhdyskuntajätteen käsittelylaitos viiden kilometrin etäisyydelle Murciassa sijaitsevan Albudeiten paikkakunnan keskuksesta. Kansalaisten tyytymättömyys on lisääntynyt, sillä paitsi että kyseisen laitoksen sijoituspaikasta päätettiin arvioimatta hankkeen ympäristövaikutuksia, Albudeiten kunnalta on myös salattiin kaikkein olennaisin tieto aina siihen asti, kun hanke esitettiin konsortion hyväksyttäväksi. Asiasta järjestettiin kokous ilman ennakkotiedotusta ja vain seitsemän päivää ennen määräajan päättymistä, koska haluttiin varmistua POMALin rahoitustuen saamisesta. Näin asianomaisille kunnille ei jäänyt aikaa arvioida sijoituspaikan soveltuvuutta. Ottaen huomioon, että laitos saattaa vaikuttaa Albudeiten (Murcia) talouden kehitykseen, joka perustuu pääasiassa maatalouteen: 1. Onko komissio tietoinen tästä tilanteesta? 2. Eikö komissio pidä hanketta ajavien henkilöiden toimia ympäristöä koskevan tiedon saannin vapaudesta annetun direktiivin 90/313/ETY(1) määräysten vastaisena? 3. Mitä toimia komissio aikoo toteuttaa taatakseen, että tiettyjen julkisten ja yksityisten hankkeiden ympäristövaikutusten arvioinnista annettua direktiiviä 85/337/ETY(2) sovelletaan asianmukaisesti tässä tapauksessa? 4. Eikö komissio katso, että konsortiota on vaadittava erottamaan toisistaan laitoksen sijoituspaikasta tehty pikainen päätös ja POMALin tähän tarkoitukseen antaman rahoitustuen saaminen, ja että sen on ensin suoritettava asianmukainen ympäristövaikutusten arviointi ja käsiteltävä muiden kuntien mahdollisesti tekemät ehdotukset? 5. Voisiko komissio pyytää toimivaltaisia viranomaisia toimittamaan yksityiskohtaisempaa tietoa hankkeen sisällöstä, jotta asianomaiset kunnat voisivat tehdä aiheelliset päätökset laillisten etujensa puolustamiseksi? Komission jäsenen Ritt Bjerregaardinkomission puolesta antama vastaus (7. tammikuuta 1999) 1. Komissiolla ei ole tietoja arvoisan parlamentin jäsenen esille tuomista seikoista. Se kuitenkin vahvistaa, että paikallista ympäristöä koskevan toimenpideohjelman (POMAL) yhteydessä on sovittu kyseisen hankkeen yhteisrahoituksesta. 2. Ympäristöä koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY(3) 3 artiklassa säädetään, että viranomaisten on saatettava ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Komissio ei voi päätellä pelkkien kirjallisessa kysymyksessä esille tulleiden seikkojen perusteella, ovatko Espanjan viranomaiset toimineet epäasianmukaisesti heiltä pyydettyjen tietojen saantiin liittyen. 3. ja 4. Komissio on kääntynyt Espanjan viranomaisten puoleen saadakseen tietoja parlamentin jäsenen esille tuomista seikoista. 5. Kuten kohdassa 2 tuotiin esille, direktiivin 90/313/ETY nojalla kaikki luonnolliset henkilöt tai oikeushenkilöt voivat pyytää viranomaisilta ympäristöön liittyviä tietoja. Viranomaisten on vastattava asianomaiselle mahdollisimman pian ja viimeistään kahden kuukauden kuluessa. (1) EYVL L 158, 23.6.1990, s. 56. (2) EYVL L 175, 5.7.1985, s. 40. (3) EYVL L 158, 23.6.1990.